Trei persoane au murit după ce un autocamion care s-a ciocnit cu un autoturism a căzut de pe un viaduct în apropierea terasamentului căii ferate, pe DN1, pe raza municipiului Avrig.
Imaginile cu impactul care circulă pe rețelele sociale arată cât de violentă a fost ciocnirea. Mașina este pur și simplu strivită de camionul care se prăbușește mai apoi.
Doi dintre bărbaţii morţi erau în autoturism, iar al treilea este şoferul TIR-ului.
"Din primele cercetări efectuate la faţa locului, poliţiştii Serviciului Rutier au stabilit faptul că şoferul basculantei, un bărbat în vârstă de 67 de ani, domiciliat în Tilişca (judeţul Sibiu), din cauze ce urmează a fi stabilite, în timp ce se deplasa pe sensul Făgăraş - Sibiu, ar fi intrat în coliziune cu un autoturism care circula din sens opus, condus de un bărbat de 38 de ani, domiciliat în judeţul Covasna. Împreună cu acesta în autoturism se afla un bărbat, în vârstă de 42 de ani, domiciliat în judeţul Covasna. În urma accidentului, autobasculanta a părăsit partea carosabilă şi s-a răsturnat sub viaduct. Din păcate, toate cele 3 persoane au decedat", informează Inspectoratul de Poliţie Judeţean Sibiu.
În continuare, poliţiştii rutieri efectuează cercetări în vederea stabilirii împrejurărilor în care s-a produs accidentul.